Alla waħdu jeħles il-poplu Għanja tat-Telgħat. Ta' David. Li ma kienx il-Mulej magħna - ħa jgħid hekk Iżrael - li ma kienx il-Mulej magħna, meta qamu għalina n-nies, ħajjin kienu jibilgħuna, meta nxtegħlu bl-għadab għalina. L-ilma kien jgħerriqna, il-wied kien jgħaddi minn fuqna; minn fuqna kien jgħaddi mewġ tal-ilma qawwi. Imbierek il-Mulej, li ma telaqniex priża għal snienhom. Ħajjitna bħal għasfur ħelset mix-xbiek tan-nassaba. Ix-xibka tqattgħet, u aħna ħrabna. L-għajnuna tagħna f'isem il-Mulej, li għamel is-sema u l-art.